መንግሥት ለሕዝቡ የገባውን ቃል መተግበሩን አጠናክሮ ይቀጥላል -ዶክተር ነገሪ ሌንጮ
መንግሥት ለሕዝቡ የገባውን ቃል የመተግበሩን ስራ አጠናክሮ እንደሚቀጥል የመንግሥት ኮሙኒኬሽን ጉዳዮች ጽህፈት ቤት አስታወቀ።የጽህፈት ቤቱ ኃላፊ ሚኒስትር ዶክተር ነገሪ ሌንጮ በወቅታዊ አገራዊ ጉዳይ ዙሪያ ለጋዜጠኞች መግለጫ ሰጥተዋል።የኢህአዴግ ሥራ አስፈፃሚ ኮሚቴ በቅርቡ ባደረገው ግምገማ በመንግሥት የሚታዩ የውስጥ ችግሮችን በመፈተሽ ስምንት አቅጣጫዎች ተለይተው ወደ ተግባር እንዲቀየሩ መወሰኑ ይታወሳል።መንግሥት የፖለቲካ ምህዳሩን ለማስፋትና የተሻለ ብሔራዊ መግባባት እንዲፈጠር በወንጀል ተጠርጥረው ጉዳያቸው በአቃቤ ሕግ በመታየት ላይ ያሉና በፍርድ ቤት ውሳኔ የተሰጣቸው የተቃዋሚ ፓርቲ አመራሮችና አባላት ክስ ተቋርጦ በይቅርታ እንዲለቀቁ አቅጣጫ አስቀምጧል። በዚሁ መሠረት ትናንት በመጀመሪያ ዙር ከደቡብ ክልል 415 እንዲሁም ከፌዴራል 113 በድምሩ 528 ተጠርጣሪዎች የፍርድ ሂደታቸው እንዲቋረጥ ተደርጓል።ዶክተር ነገሪ እንዳሉት፤ መንግሥት ለሕዝቡ የገባውን ቃል በተግባር ለማሳየትና የተሻለ ብሔራዊ መግባባት ለመፍጠር እየወሰደ ያለውን እርምጃ በክልሎችም አጠናክሮ ይቀጥላል።“ሂደቱ ተጠናክሮ ይቀጥላል፤ ክልሎች ክሳቸው የሚቋረጥላቸውን ተጠርጣሪዎችና በይቅርታ የሚለቀቁ ግለሰቦችን እየለዩ ይገኛሉ” ብለዋል።ጉዳዩ እንደተጠናቀቀም ክሳቸው እንዲቋረጥላቸው በማድረግ ወደ ቤተሰቦቻቸው እንዲቀላቀሉ ይደረጋል ነው ያሉት።እንደ ዶክተር ነገሪ ገለጻ፤ በፈጸሙት የወንጀል ድርጊት በፍርድ ቤት የተፈረደባቸው አንዳንድ የፖለቲካ ፓርቲ አባላትና ሌሎች ግለሰቦች ሕግና ሕገ-መንግሥቱ በሚፈቅደው መልኩ ተገቢው ማጣራት ተደርጎ በይቅርታ የሚለቀቁ ይሆናል።በኦሮሚያና ሱማሌ ክልሎች አዋሳኝ አካባቢዎች ተፈጥሮ የነበረውን ግጭት ለማስቆም መንግሥት በወሰደው እርምጃ በአሁኑ ወቅት ሙሉ በሙሉ በሚባል ደረጃ መቆጣጠር መቻሉንም ዶክተር ነገሪ ገልጸዋል።በኦሮሚያ፣ ትግራይና አማራ ክልሎች በሚገኙ አንዳንድ ከፍተኛ የትምህርት ተቋማት ተከስቶ የነበረው የፀጥታ ችግር የተፈታ መሆኑን አስታውሰው፤ በአሁኑ ወቅት በሁሉም ዩኒቨርሲቲዎች ሠላማዊ የመማር ማስተማር ሥራው መቀጠሉን ተናግረዋል።በኦሮሚያና ሱማሌ ክልሎች መካከል በነበረው ግጭት "እጃቸው አለበት" ተብለው የተጠረጠሩ የመንግሥት የሥራ ኃላፊዎችም ሆኑ ግለሰቦችን በሕግ ተጠያቂ የማድረጉ ሂደትም ተጠናክሮ ቀጥሏል ነው ያሉት።    በሁለቱ ክልሎች መካከል በነበረው ግጭት ለተፈናቀሉ ወገኖች አስፈላጊው ድጋፍ እየተደረገ መሆኑን ገልጸው፤ ተፈናቃዮችን ወደ ቀድሞ መኖሪያቸው የመመለስ ሥራውም እንዲሁ መቀጠሉን ጠቁመዋል።ወደ ቀድሞ መኖሪያቸው መመለስ የማይችሉትን በክልላቸው በዘላቂነት ለማስፈር የመኖሪያ ቤቶች ግንባታ ከፌዴራል መንግሥት ጭምር በተገኘ የገንዘብ ድጋፍ በመከናወን ላይ እንደሚገኝ ሚኒስትሩ አስታውቀዋል።     መንግሥት ግጭቱ እንዲቆም በመሥራቱ በአገሪቱ ሠላምና መረጋጋት መፍጠር መቻሉንና የተፈናቀሉ ዜጎች በፈቃደኝነት ላይ በተመሰረተ ሂደት ወደ ቀድሞ አካባቢያቸው እንዲመለሱ እየተደረገ መሆኑን አክለዋል።ወደ ቀድሞ ስፍራቸው ያልተመለሱ 86 ሺህ ዜጎችን በኦሮሚያ ክልል የማቋቋም ሥራም ተጀምሯል።በሌላ ዜና መንግሥት የውጭ ዲፕሎማሲውን አጠናክሮ መቀጠሉን ዶክተር ነገሪ ገልጸዋል።ከአካባቢው አገራት ጋራ ተባብሮ ለመሥራትና የጋራ ጥቅም በሆኑ ጉዳዮች ላይ ለመምከር ጠቅላይ ሚኒስትር ኃይለማርያም ደሳለኝ ነገ ወደ ግብፅ የሚያደርጉት ጉዞም የዚህ አካል መሆኑን አንስተዋል።ኢትዮጵያና ግብፅ ቀደም ሲል 27 ስምምነቶች የተፈራረሙ ሲሆን፤ ጠቅላይ ሚኒስትር ኃይለማርያም ከፕሬዚዳንት አብዱል ፈታ አል ሲሲ ጋር በስምምነቶቹ አተገባበር ላይ እንደሚወያዩ ይጠበቃል።  ስድስተኛው የኢትዮጵያና ግብፅ የጋራ ኮሚሽን ስብሰባ ኢትዮጵያ የጋራ ተጠቃሚነትን በማሳደግ ከአገሮች ጋር የምታደረገው ግንኙነት አንዱ ማሳያ ነው።(ኢዜአ)